text: Team Trollerik jagter Østersøens største laks
  25 april 2017 kl. 12.44
  I morgen går jagten på Østersøens største laks i gang. Med i konkurrencen Trolling Master Bornholm er også flere hold fra Syd- og Sønderjylland.
  I al sin enkelthed handler det om at fange Østersøens største laks. 349 både er tilmeldt den firedages fisketurnering i Østersøen omkring Bornholm. Et af holdene hedder Team Trollerik. Her er Henrik Antioniussen fra Nordborg holdkaptajn, og lige nu er han på vej til Bornholm med sin båd, sin makker og tårnhøje forventninger.
  - Vi glæder os til spændingen i konkurrencen, og vi skal bare fange nogle laks, siger Henrik Antoniussen.
  Det er tredje gang, at han deltager i konkurrencen, men denne gang har han en ny makker med – vennen Lars Sørensen.
  - Ham forventer jeg mig meget af, siger holdkaptajn Antoniussen.
  Trolling Master Bornholm skydes i gang i morgen klokken 12.00 – starten kan følges direkte på Facebook og på TV SYD+. Og kan man ikke få laks nok, så sender TV SYD også fra konkurrencen de følgende aftener klokken 20.25.
  Det er først lørdag aften, det afgøres, hvem der har fanget den største laks i konkurrencen i år. Den præstation udløser en check på 85.000 kroner.  
  Rekorden er en laks på 22,2 kg. Den blev fanget i af Jens Wang i 2007.
  